ΓΡΑΠΤΗ ΕΡΩΤΗΣΗ P-2026/97 υποβολή: Alexandros Alavanos (GUE/NGL) προς την Επιτροπή (5 Iουνίου 1997)

Θέμα: Ψυχιατρική υγεία στην Ελλάδα

Σε συνέχεια της απάντησης της Επιτροπής στην γραπτή ερώτηση P-1038/97 ((ΕΕ C 319 της 18.10.1997, σελ. 219.)), ερωτάται η Επιτροπή:

1. Η διακοπή των χρηματοδοτήσεων στα προγράμματα του κοινωνικού αποικλεισμού που σχετίζονται με τους ψυχικώς πάσχοντες, μέχρι την έγκριση και μελέτη για την ολοκλήρωση της μεταρρύθμισης στον ψυχιατρικό τομέα, έχει ως αποτέλεσμα την αποδιάρθρωση των διαφόρων κέντρων, την ανασφάλεια του προσωπικού, τις αποχωρήσεις ειδικευμένων στελεχών κλπ. Τι μέτρα θα πάρειη Επιτροπή ώστε να συνεχισθούν σε αυτή την ενδιάμεση φάση οι χρηματοδοτήσεις μέχρι να ολοκληρωθούν και να εγκριθούν τα προγράμματα που θα περιλαμβάνονται στη νέα μελέτη;

2. Οι δράσεις του κανονισμού 815/84 ((ΕΕ L 88 της 31.3.1984, σελ. 1.)) ανήκαν στο χώρο αρμοδιότητας του Υπουργείου Υγείας, ενώ οι δράσεις για τον κοινωνικό αποκλεισμό των ψυχικά πασχόντων εντάσσονται σήμερα στο Υπουργείο Εργασίας, με αποτέλεσμα τις γνωστές αρνητικές συνέπειες. Τι μέτρα θα πάρει η Επιτροπή ώστε οι δράσεις που αποτελούν συνέχεια του 815/84 να εντάσσονται στην ευθύνη του Υπουργείου Υγείας;

3. Στη μελέτη για τη μεταρρύθμιση του ψυχιατρικού τομέα συμμετέχουν, πέρα από στελέχη υπουργείων, οι άμεσα υπεύθυνοι και άμεσοι γνώστες της κατάστασης των ψυχιατρικών νοσοκομείων και ειδικότερα του μεγαλύτερου από αυτά, του Ψυχιατρικού Νοσοκομείου Αττικής;

4. Έχει προβλεφθεί η συμμετοχή προσώπων του Ψυχιατρικού Νοσοκομείου Αττικής στη διαχειριστική επιτροπή των προγραμμάτων κοινωνικού αποκλεισμού για τους ψυχικά πάσχοντες;

5. Σε ποιά φάση βρίσκεται σήμερα η ελληνική μελέτη για την ψυχιατρική μεταρρύθμιση; Πότε προβλέπεται να εγκριθεί και να τεθεί σε λειτουργία;

Απάντηση του κ.Flynn εξ ονόματος της Επιτροπής (8 Ιουλίου 1997)

Η Επιτροπή πληροφορεί τον κ.βουλευτή ότι δεν υπήρξε διακοπή των πληρωμών για ενέργειες οι οποίες αφορούν άτομα με προβλήματα ψυχικής υγείας στο επιχειρησιακό πρόγραμμα «Καταπολέμηση του αποκλεισμού από την αγορά εργασίας».

Το ελληνικό υπουργείο Υγείας και Πρόνοιας παραμένει η μόνη υπεύθυνη αρχή για δράση σε σχέση με τον κοινωνικοοικονομικό αποκλεισμό των ψυχασθενών. Όπως αναφέρθηκε στην απάντηση της Επιτροπής στην ερώτηση P-1038/97 του κ. βουλευτή, οι ελληνικές αρχές, ύστερα από αίτημα της Επιτροπής, υπέβαλαν ένα σχέδιο δράσης το οποίο περιλαμβάνει τη δράση που απαιτείται για τη συνέχιση και εδραίωση της μεταρρύθμισης στον ψυχιατρικό τομέα. Υπήρξε μια αρχική απάντηση της Επιτροπής στο σχέδιο αυτό, απάντηση η οποία θα εξεταστεί περαιτέρω από τις ελληνικές αρχές κατά τους επόμενους μήνες. Στο πλαίσιο του σχεδίου αυτού εντοπίστηκαν κάποιες ενέργειες για εφαρμογή κατά τη διάρκεια του 1997.

Η Επιτροπή δεν είναι σε θέση να απαντήσει στον κ.βουλευτή σχετικά με το αν αντιπρόσωποι ψυχιατρικών ιδρυμάτων πήραν μέρος στη σύνταξη του κειμένου του εν λόγω σχεδίου δράσης. Το θέμα αυτό εμπίπτει στην αρμοδιότητα των ελληνικών αρχών.

Οι υπουργικές αποφάσεις που εγκρίθηκαν τον Ιούλιο του 1996 σχετικά με την πιστοποίηση των φορέων εφαρμογής και τη διαχείριση των ενεργειών όσον αφορά το συγκεκριμένο επιχειρησιακό πρόγραμμα, δεν προβλέπουν διαχειριστική επιτροπή σε προγράμματα κοινωνικού αποκλεισμού για άτομα που έχουν προβλήματα ψυχικής υγείας σαν αυτά τα οποία αναφέρει ο κ.βουλευτής.